Καθώς τα ποσοστά πληρότητας των νοσοκομείων και των μονάδων εντατικής θεραπείας (ΜΕΘ) και ο αριθμός των νέων εισαγωγών στα νοσοκομεία εξακολουθούν να είναι υψηλά και να αυξάνονται στις περισσότερες χώρες της ΕΕ, έχει ύψιστη σημασία η συνεχής εστίαση και απόδοση προτεραιότητας στην ικανότητα υγειονομικής περίθαλψης και στο υγειονομικό προσωπικό. Δεδομένης της υψηλής πιθανότητας αύξησης των κρουσμάτων COVID-19 σε περίπτωση χαλάρωσης των μέτρων κατά την εορταστική περίοδο, τα κράτη μέλη της ΕΕ θα πρέπει να διασφαλίσουν ότι τα συστήματα υγείας τους είναι έτοιμα για πιθανή αύξηση των εισαγωγών στα νοσοκομεία. Θα πρέπει να αποφύγουν κάθε κίνδυνο έλλειψης βασικού εξοπλισμού και υλικών, καθώς και να διασφαλίσουν την ευημερία του υγειονομικού προσωπικού, που υφίσταται τεράστια πίεση και από το οποίο εξαρτάται το σύστημα.

Πέραν των νοσοκομείων, οι πάροχοι πρωτοβάθμιας περίθαλψης συμμετέχουν στην καταπολέμηση των λοιμώξεων και των συνεπειών των νόσων με πολλούς τρόπους: εφαρμογή συστήματος διαλογής με συντονισμένο και διαφανή τρόπο, διενέργεια διαγνωστικών εξετάσεων, υποστήριξη της καραντίνας και παροχή ψυχοκοινωνικής στήριξης. Ορισμένες δημόσιες αρχές στην Ευρώπη καθιέρωσαν τις κλινικές πυρετού ως ρυθμίσεις πρωτοβάθμιας περίθαλψης. Ο ρόλος των γενικών ιατρών στον έλεγχο της εξάπλωσης της νόσου COVID-19 στην κοινότητα γίνεται όλο και πιο σημαντικός λόγω του καίριου ρόλου που διαδραματίζουν στις σχετικές διαγνωστικές εξετάσεις και την ιχνηλάτηση επαφών, καθώς επίσης στην κάλυψη των αναγκών περίθαλψης μετά τη διάγνωση της νόσου COVID-19 και στην αντιμετώπιση των αναγκών περίθαλψης του γενικού πληθυσμού. Για να ενισχύσουν την ικανότητα υγειονομικής περίθαλψης, πολλές χώρες δημιούργησαν επικουρικούς χώρους περίθαλψης σε μετατραπείσες εγκαταστάσεις ή κινητά νοσοκομεία, χρησιμοποίησαν εγκαταστάσεις κοινωνικής μέριμνας, καθώς και καινοτόμες μορφές συμπράξεων δημόσιου και ιδιωτικού τομέα για να ανταποκριθούν με κοινωνικά υπεύθυνο τρόπο στη ζήτηση σε εθνικό επίπεδο.

Η αντιμετώπιση και η διασφάλιση της ευημερίας όλου του υγειονομικού προσωπικού παραμένει απόλυτη προτεραιότητα. Τα κράτη μέλη της ΕΕ θα πρέπει να εγγυηθούν την πρόσβαση όλου του υγειονομικού προσωπικού σε επαρκή μέσα ατομικής προστασίας, καθώς και σε υπηρεσίες υποστήριξης για την άμβλυνση των επιπτώσεων που έχουν στην ψυχική υγεία τα πολύ υψηλά επίπεδα άγχους που υπέστησαν και υφίστανται οι επαγγελματίες του τομέα της υγείας κατά τη διάρκεια της κρίσης. Η διασφάλιση της έγκαιρης πρόσβασης των επαγγελματιών του τομέα της υγείας σε υπηρεσίες ψυχολογικής στήριξης είναι σημαντική, ιδίως υπό το πρίσμα των νέων στοιχείων που δείχνουν ότι η ψυχολογική εξουθένωση των εν λόγω ατόμων από την υγειονομική κρίση μπορεί να έχει μακροπρόθεσμες επιπτώσεις στην ευημερία τους. Για παράδειγμα, στην Ιταλία, έρευνα του Μαρτίου του 2020 μεταξύ των εργαζομένων στον τομέα της υγείας διαπίστωσε αυξημένα συμπτώματα στρες, άγχους, κατάθλιψης και αϋπνίας, ιδίως μεταξύ των εργαζομένων πρώτης γραμμής και των νεαρών γυναικών. Στην Ισπανία διαπιστώθηκε από σχετικές έρευνες ότι, τον Απρίλιο του 2020, το 57 % των εργαζομένων στον τομέα της υγείας παρουσίαζαν συμπτώματα διαταραχής μετατραυματικού στρες.

Παράλληλα, η συνέχιση της παροχής υπηρεσιών υγειονομικής περίθαλψης πέραν εκείνων που συνδέονται με τη νόσο COVID-19 είναι εξίσου μεγάλης σημασίας. Η τρέχουσα πανδημία είχε —και εξακολουθεί να έχει— σημαντικές επιπτώσεις στη διάγνωση και τη θεραπεία άλλων ασθενειών και προβλημάτων υγείας, συμπεριλαμβανομένου του καρκίνου. Κατά τη διάρκεια περιόδων σημαντικής μετάδοσης στην κοινότητα παρατηρήθηκαν προσωρινές διαταραχές στην πρόσβαση και την παροχή ιατρικής περίθαλψης ρουτίνας και μη επείγουσας ανάγκης. Για παράδειγμα, αρκετές χώρες, όπως η Ιταλία, ανέφεραν ότι οι εισαγωγές ασθενών για οξύ έμφραγμα του μυοκαρδίου μειώθηκαν σημαντικά κατά τη διάρκεια της πανδημίας COVID-19, με παράλληλη αύξηση των ποσοστών θανάτων και επιπλοκών. Επιπλέον, στη Γαλλία, ο αριθμός των διαγνώσεων καρκίνου μειώθηκε κατά 35 έως 50 % τον Απρίλιο του 2020, σε σύγκριση με τον Απρίλιο του 2019, ενώ το ολλανδικό Μητρώο Καρκίνου διαπίστωσε μείωση κατά 40 % στην εβδομαδιαία επίπτωση καρκίνου. Και τούτο, παρά το γεγονός ότι πολλές χώρες δίνουν προτεραιότητα στις υπηρεσίες καρκίνου, καρδιαγγειακών νόσων και διαβήτη.

Επίσης, στον τομέα της προμήθειας και της χρήσης αίματος για μετάγγιση, οι μελέτες δείχνουν ότι οι χώρες θα πρέπει να αναμένουν (και να λάβουν εκ των προτέρων υπόψη τους) μείωση της αιμοδοσίας και απώλεια ζωτικού προσωπικού λόγω ασθενειών και περιορισμών που συνδέονται με τη δημόσια υγεία. Ο σχεδιασμός έκτακτης ανάγκης περιλαμβάνει πολιτικές ιεράρχησης για τους ασθενείς σε περίπτωση προβλεπόμενης έλλειψης.

Η καθυστέρηση ή η αποφυγή της ιατρικής περίθαλψης λόγω της νόσου COVID-19 αποτελεί επίσης θέμα ιδιαίτερης ανησυχίας, διότι μπορεί να αυξήσει τον κίνδυνο νοσηρότητας και θνησιμότητας που συνδέεται με θεραπεύσιμες και αποτρέψιμες παθήσεις και ενδέχεται να συμβάλει στην αναφορά υπερβολικού αριθμού θανάτων που σχετίζονται άμεσα ή έμμεσα με τη νόσο COVID-19. Ενώ ο έλεγχος της πανδημίας είναι υψίστης σημασίας, οι μακροπρόθεσμες επιπτώσεις στα άτομα με μη μεταδοτικές νόσους είναι σημαντικές. Οι εν λόγω νόσοι φαίνεται να αυξάνουν τη σοβαρότητα της νόσου COVID-19 και τον κίνδυνο θνησιμότητας, ενώ η λοίμωξη από SARS-CoV-2 σε επιζώντες με μη μεταδοτικές νόσους μπορεί επίσης να επηρεάσει την εξέλιξη των προϋπαρχόντων υποκείμενων νοσημάτων τους. Επιπλέον, οι περιορισμοί που απορρέουν από τη φυσική αποστασιοποίηση και την καραντίνα μειώνουν τη σωματική άσκηση και αυξάνουν άλλους ανθυγιεινούς τρόπους ζωής, αυξάνοντας έτσι τους παράγοντες κινδύνου μη μεταδοτικών νόσων και επιδεινώνοντας τα κλινικά συμπτώματα. Πολλές χώρες έχουν προβεί σε αλλαγές στη συνήθη διαχείριση των ασθενών, π.χ. με την ακύρωση μη επειγουσών επισκέψεων σε εξωτερικά ιατρεία, οι οποίες θα έχουν σημαντικές επιπτώσεις στη διαχείριση των μη μεταδοτικών νόσων, τη διάγνωση νεοεμφανιζόμενων νόσων, την τήρηση των φαρμακευτικών αγωγών και την εξέλιξη των νόσων.

Η Επιτροπή συνεργάζεται με φαρμακευτικές εταιρείες για να επιτύχει πρόσβαση σε νέα θεραπευτικά μέσα που επί του παρόντος υπόκεινται σε κανονιστική έγκριση (π.χ. αντισώματα) και θα μεριμνήσει ώστε οι σχετικές εξελίξεις να γνωστοποιηθούν γρήγορα στα κράτη μέλη.

ΣΥΝΙΣΤΩΜΕΝΕΣ ΔΡΑΣΕΙΣ ΓΙΑ ΤΑ ΚΡΑΤΗ ΜΕΛΗ ·Διασφάλιση της ενίσχυσης των υπηρεσιών υγειονομικής περίθαλψης για την αντιμετώπιση της αύξησης των εισαγωγών σε νοσοκομεία και ΜΕΘ ενόψει της επικείμενης εορταστικής περιόδου, για παράδειγμα με την εφαρμογή ειδικών σχεδίων επιχειρησιακής συνέχειας για τη νόσο COVID-19 και την αύξηση των ικανοτήτων σε προσωπικό και σε εξοπλισμό που διασφαλίζουν τη διατήρηση των ικανοτήτων του υγειονομικού προσωπικού, επιτρέποντας ταυτόχρονα κάποια ανακούφιση. ·Λήψη μέτρων για τη μεγιστοποίηση της προσβασιμότητας στις υπηρεσίες πρωτοβάθμιας περίθαλψης, ώστε να μετριαστεί η πίεση που ασκείται στα νοσοκομεία, μεταξύ άλλων με την επέκταση του ρόλου των νοσηλευτών, των φαρμακοποιών και των εργαζομένων στον τομέα της υγείας στην κοινότητα, και με την αύξηση τη χρήσης υπηρεσιών τηλεϋγείας, ώστε να διασφαλιστεί η συνέχεια της περίθαλψης για τους ασθενείς που πάσχουν από άλλες νόσους και όχι από την COVID-19. ·Προσεκτική παρακολούθηση των αποθεμάτων αναγκαίου εξοπλισμού και υλικών υγειονομικής περίθαλψης και αξιοποίηση των σχετικών συμβάσεων κοινών προμηθειών και άλλων μέσων οικονομικής στήριξης, όπως η Πρωτοβουλία Επενδύσεων για την Αντιμετώπιση του Κορονοϊού (CRII), που προσφέρει η Επιτροπή. ·Οι χώρες θα πρέπει να αναπτύξουν ολοκληρωμένες στρατηγικές για τα συστήματα υγειονομικής περίθαλψής τους, διασφαλίζοντας ότι η περίθαλψη για ασθένειες και ιατρικά προβλήματα πέραν εκείνων που συνδέονται με τη νόσο COVID-19 μπορεί να συνεχιστεί και να διαφυλαχθεί. ·Συνέχιση των επενδύσεων στην κατάρτιση νέου προσωπικού, μεταξύ άλλων μέσω του διαδικτυακού ευρωπαϊκού δικτύου κλινικών ιατρών, και ανάπτυξη ενοτήτων κατάρτισης σχετικά με τη νόσο COVID-19 για επαγγελματίες του τομέα της υγείας (μεταξύ άλλων μέσω εικονικής ακαδημίας), σε συνεργασία με ευρωπαϊκές ομοσπονδίες, όπως η Ευρωπαϊκή Εταιρεία Εντατικής Ιατρικής. ·Ενθάρρυνση των πολιτών να δίνουν την αναγκαία συνέχεια σε όλες τις απαραίτητες ιατρικές υπηρεσίες, συμπεριλαμβανομένων εκείνων που παρέχονται σε νοσοκομεία. ·Οι εγκαταστάσεις υγειονομικής περίθαλψης θα πρέπει επίσης να διασφαλίζουν ότι τα πλέον προστατευτικά ΜΑΠ είναι και θα είναι διαθέσιμα τόσο σήμερα όσο και κατά τους προσεχείς μήνες και ότι χρησιμοποιούνται κατάλληλα για την προστασία όσων παρέχουν περίθαλψη σε ασθενείς σε νοσοκομεία ή κατ’ οίκον. ·Στήριξη του υγειονομικού προσωπικού για την αντιμετώπιση της αυξημένης πίεσης που δέχεται λόγω της πανδημίας (π.χ. με τη δημιουργία ανοικτών τηλεφωνικών γραμμών δωρεάν υποστήριξης, την παροχή δωρεάν υπηρεσιών υποστήριξης από ομοτίμους, την παροχή πληροφοριών για τη διαχείριση της ευεξίας και της ψυχικής υγείας).

6.Αντιμετώπιση της «κόπωσης λόγω της πανδημίας»

Η αναζωπύρωση της νόσου COVID-19 το φθινόπωρο προκάλεσε αναπόφευκτα απογοήτευση στους Ευρωπαίους, οι οποίοι βρέθηκαν και πάλι αντιμέτωποι με περιορισμούς που πίστευαν ότι αποτελούσαν παρελθόν. Ο Παγκόσμιος Οργανισμός Υγείας (ΠΟΥ) εκτιμά ότι περίπου το 60 % των χωρών της ευρωπαϊκής ζώνης αντιμετωπίζουν σήμερα μια μορφή «κόπωσης λόγω της πανδημίας». Οι άνθρωποι κουράστηκαν να λαμβάνουν τα αναγκαία προληπτικά μέτρα, όπως η φυσική αποστασιοποίηση, η μείωση των κοινωνικών επαφών και οι οικονομικοί περιορισμοί. Η κατάσταση αυτή δυσχεραίνει την εφαρμογή των βασικών περιορισμών και παρέχει γόνιμο έδαφος για παραπληροφόρηση σχετικά με την πανδημία.

Η κόπωση λόγω της πανδημίας είναι μια αναμενόμενη και φυσική αντίδραση σε μια παρατεταμένη υγειονομική κρίση της κλίμακας της νόσου COVID-19. Ως εκ τούτου, είναι σημαντικό τα κράτη μέλη να αντιμετωπίσουν και να αναγνωρίσουν το πρόβλημα αυτό. Το Περιφερειακό Γραφείο του ΠΟΥ για την Ευρώπη έχει καταρτίσει κατευθυντήριες γραμμές για τη στήριξη των χωρών στη χάραξη πολυπαραγοντικών σχεδίων δράσης για τη διατήρηση και την αναζωογόνηση της δημόσιας στήριξης για προστατευτικές συμπεριφορές.

Πέραν της κόπωσης λόγω της πανδημίας, δεν θα πρέπει να υποτιμάται ο αντίκτυπος της νόσου COVID-19 στην ψυχική υγεία του πληθυσμού. Η ανησυχία και η αποσταθεροποίηση που αισθάνεται ο ευρύτερος πληθυσμός μπορεί να είναι ιδιαίτερα έντονες μεταξύ των πλέον ευάλωτων ομάδων, όπως οι τα άτομα μεγαλύτερης ηλικίας, τα άτομα με υποκείμενα νοσήματα, τα άτομα που ζουν μόνα ή τα άτομα με αναπηρία. Οι εργαζόμενοι στον τομέα της υγείας και της περίθαλψης είναι ιδιαίτερα εκτεθειμένοι και θα πρέπει να προωθηθεί η εφαρμογή βέλτιστων πρακτικών για τη μείωση των επιπτώσεων σ’ αυτούς και σε άλλους εργαζομένους πρώτης γραμμής.

Μέχρι σήμερα ο βασικός ψυχολογικός αντίκτυπος είναι τα αυξημένα ποσοστά στρες ή άγχους. Ωστόσο, καθώς θεσπίζονται νέα μέτρα —ιδίως πολιτικές παραμονής στο σπίτι, καραντίνα και παρατεταμένες απαγορεύσεις κυκλοφορίας, με τις επιπτώσεις τους στις συνήθεις δραστηριότητες, τις ρουτίνες ή τα μέσα βιοπορισμού πολλών ανθρώπων—, αυξάνονται επίσης τα επίπεδα μοναξιάς, κατάθλιψης και επιβλαβούς χρήσης οινοπνεύματος και ναρκωτικών, καθώς και τα φαινόμενα αυτοτραυματισμού, ενδοοικογενειακής βίας ή αυτοκτονικής συμπεριφοράς. Τα κράτη μέλη θα πρέπει να αντιμετωπίσουν αυτά τα ζητήματα και να διασφαλίσουν τη θέσπιση κατάλληλων μέτρων και υπηρεσιών για όσους έχουν ανάγκη.

ΣΥΝΙΣΤΩΜΕΝΕΣ ΔΡΑΣΕΙΣ ΓΙΑ ΤΑ ΚΡΑΤΗ ΜΕΛΗ ·Σαφής ενημέρωση των πολιτών και των κοινοτήτων σχετικά με τα νέα μέτρα, τους λόγους για τους οποίους εφαρμόζονται, καθώς και τον χρόνο και τον τρόπο με τον οποίο θα μπορούσαν να αρθούν. Ει δυνατόν, σύνδεση με ορισμένους στόχους, όπως η τιμή αναπαραγωγής, ώστε τα μέτρα να καταστούν απτά και κατανοητά. Ο ενστερνισμός των μέτρων από τους πολίτες και η συμμόρφωσή τους μ’ αυτά έχουν ουσιαστική σημασία. ·Διασφάλιση της διαθεσιμότητας και της εύκολης πρόσβασης σε υπηρεσίες ψυχικής υγείας και ψυχοκοινωνικής υποστήριξης για τα άτομα που έχουν ανάγκη, συμπεριλαμβανομένων των εργαζομένων ή των παρόχων υπηρεσιών πρώτης γραμμής και νευραλγικού χαρακτήρα (π. χ. ανοικτές τηλεφωνικές γραμμές δωρεάν υποστήριξης). Παροχή στήριξης σε άτομα με αναπηρία και σε ευάλωτες ομάδες του πληθυσμού. ·Η πλατφόρμα πολιτικής για την υγεία έφερε σε επαφή τους εμπλεκομένους και επέτρεψε τον εντοπισμό πολυάριθμων βέλτιστων πρακτικών από το πρώτο κύμα της πανδημίας, οι οποίες θα μπορούσαν να προωθηθούν με τη στήριξη της Επιτροπής κατόπιν σχετικού αιτήματος των κρατών μελών.

7.Η σημασία των στρατηγικών εμβολιασμού κατά της νόσου COVID-19

Καθώς η Ευρώπη μαθαίνει να ζει με την πανδημία, η ανάπτυξη και η ταχεία διάθεση ασφαλών και αποτελεσματικών εμβολίων κατά της νόσου COVID-19 σε παγκόσμιο επίπεδο παραμένει βασικό στοιχείο για την τελική επίλυση της υγειονομικής κρίσης. Σύμφωνα με τη στρατηγική της ΕΕ για τα εμβόλια κατά της νόσου COVID-19, που παρουσιάστηκε στις 17 Ιουνίου, η Ευρωπαϊκή Επιτροπή και τα κράτη μέλη διασφαλίζουν την παραγωγή εμβολίων κατά της νόσου COVID-19 στην ΕΕ μέσω συμφωνιών προαγοράς με παραγωγούς εμβολίων. Κάθε εμβόλιο πρέπει να εγκριθεί από την Επιτροπή κατόπιν αυστηρής ανάλυσης από τον Ευρωπαϊκό Οργανισμό Φαρμάκων σύμφωνα με τα συνήθη πρότυπα ασφάλειας και αποτελεσματικότητας.

Η Επιτροπή έχει επίσης επισημάνει την ανάγκη για πρόσβαση σε ασφαλή και αποτελεσματικά εμβόλια σε ολόκληρη την Ευρώπη, σε συνδυασμό με μια συντονισμένη προσέγγιση των στρατηγικών εμβολιασμού για τη διάθεση των εμβολίων. Τα κράτη μέλη θα πρέπει να διασφαλίσουν ότι θα σχεδιαστούν αναλόγως οι υπηρεσίες μεταφοράς και εφοδιαστικής που απαιτούνται για την ασφαλή παράδοση των εμβολίων. Σε περίπτωση ανάγκης, η Επιτροπή είναι έτοιμη να στηρίξει τα κράτη μέλη στη διάθεση εμβολίων μέσω του μηχανισμού πολιτικής προστασίας της Ένωσης και άλλων σχετικών προγραμμάτων. Στις 15 Οκτωβρίου, η Επιτροπή παρουσίασε τα βασικά στοιχεία που πρέπει να ληφθούν υπόψη από τα κράτη μέλη για τις στρατηγικές εμβολιασμού κατά της νόσου COVID-19, ώστε να διασφαλιστεί η ομαλή και έγκαιρη διάθεση, σε σχέση με τις απαιτούμενες ικανότητες των υπηρεσιών εμβολιασμού, η εύκολη, οικονομικά προσιτή και κατά προτίμηση δωρεάν πρόσβαση του πληθυσμού, οι ικανότητες μεταφοράς και αποθήκευσης, καθώς και η ενημέρωση των πολιτών σχετικά με τα οφέλη, τους κινδύνους και τη σημασία των εμβολίων κατά της νόσου COVID-19. Δεδομένου ότι ο συνολικός αριθμός των δόσεων εμβολίου θα είναι περιορισμένος κατά τα αρχικά στάδια της διάθεσης και πριν από την επιτάχυνση της παραγωγής, η ανακοίνωση παρέχει επίσης παραδείγματα ομάδων προτεραιότητας στις οποίες θα επικεντρωθεί πρώτα ο εμβολιασμός.

Τα κράτη μέλη έχουν ανταλλάξει γνώσεις και εμπειρίες και έχουν υποβάλει εκθέσεις σχετικά με την ανάπτυξη εθνικών στρατηγικών εμβολιασμού, συμπεριλαμβανομένου του καθορισμού των πληθυσμιακών ομάδων και κοινοτήτων στις οποίες θα δοθεί προτεραιότητα για τον εμβολιασμό κατά της νόσου COVID-19. Στις ομάδες-στόχους προτεραιότητας που έχουν προσδιοριστεί από τα κράτη μέλη τα οποία υπέβαλαν σχετικές εκθέσεις περιλαμβάνονται οι ηλικιωμένοι, οι εργαζόμενοι στον τομέα της υγειονομικής περίθαλψης, οι εργαζόμενοι σε βασικές δημόσιες υπηρεσίες πέραν της υγείας, το προσωπικό μεταφορών, τα άτομα που πάσχουν από χρόνιες νόσους, τα άτομα με αναπηρία και οι εργαζόμενοι στον τομέα της κοινωνικής μέριμνας. Η μεγάλη πλειονότητα των κρατών μελών που έχουν υποβάλει έκθεση σχετικά με την τρέχουσα κατάσταση των στρατηγικών εμβολιασμού τους σχεδιάζουν να προσφέρουν δωρεάν εμβολιασμό κατά της νόσου COVID-19, ενώ ορισμένα κράτη μέλη θα εγκαταστήσουν κέντρα εμβολιασμού στο σύνολο της επικράτειάς τους, ώστε να διασφαλιστεί ότι τα εμβόλια θα φτάσουν σε πληθυσμούς αγροτικών περιοχών ή ομάδων που αντιμετωπίζουν δυσκολίες όσον αφορά την πρόσβαση σε υπηρεσίες ή κέντρα εμβολιασμού.

Πολλές ευρωπαϊκές χώρες αναθεωρούν επί του παρόντος τις υποδομές εμβολιασμού τους, ιδίως για να εξασφαλίσουν πρόσθετη ικανότητα ψυκτικής αλυσίδας, και ενισχύουν τις υφιστάμενες υπηρεσίες εμβολιασμού με την πρόσληψη και την κατάρτιση πρόσθετου υγειονομικού προσωπικού. Όσον αφορά τον ιατρικό εξοπλισμό και τον εξοπλισμό ατομικής προστασίας που απαιτούνται για τις υπηρεσίες εμβολιασμού, τα περισσότερα κράτη μέλη που υπέβαλαν εκθέσεις σχεδιάζουν να χρησιμοποιήσουν τα υφιστάμενα αποθέματα, αλλά πολλές χώρες σχεδιάζουν επίσης να προμηθευθούν και να αποθηκεύσουν σχετικά είδη μέσω εθνικών ή ενωσιακών διαδικασιών κοινής προμήθειας, ιδίως όσον αφορά τα είδη που απαιτούνται ειδικά για τον εμβολιασμό κατά της νόσου COVID-19. Αν οι εθνικές ικανότητες εξαντληθούν, τα κράτη μέλη θα μπορούν να ζητήσουν βοήθεια από τον Μηχανισμό Πολιτικής Προστασίας της Ένωσης μέσω τόσο της Δεξαμενής Πολιτικής Προστασίας της ΕΕ όσο και του αποθέματος ιατρικού εξοπλισμού έκτακτης ανάγκης rescEU. Μαζί με την παρούσα ανακοίνωση, το ECDC δημοσίευσε τη δική του «Επισκόπηση των τρεχόντων σχεδίων ανάπτυξης και εμβολιασμού της ΕΕ / του ΕΟΧ και του Ηνωμένου Βασιλείου για τα εμβόλια κατά της νόσου COVID-19» («Overview of current EU/EEA and UK deployment and vaccination plans for COVID-19 vaccines»). Με βάση το έγγραφο αυτό, τις συζητήσεις που διεξάγονται στο πλαίσιο της επιτροπής υγειονομικής ασφάλειας και των ερευνών του ECDC, η Επιτροπή θα εξετάσει την ανάγκη για περαιτέρω καθοδήγηση σχετικά με τα εθνικά σχέδια εμβολιασμού κατά της νόσου COVID-19.